申謝經略安撫待制送酒之什
作者：晁說之
朝代：宋

paragraphs: 真茶竊所貪，薄酒亦云嗜。
況此兩乘壺，旨哉出廳事。
歌美秦州半，樽罍更幾倍。
元戎眷非一，於焉則有二。
癃老欲扶持，牢愁使破碎。
風雪客歲殫，無隕故園淚。
我實不能飲，自有愁常醉。
顧彼昔之人，何必陶阮類。
槌劍劇孟俠，文武衛公貴。
宜飲不飲者，我言尚何費。
顧分玉帳春，遠以金壺致。
舊都新奏功，如花方高會。